b'\n_START_ARTICLE_\nCall Me (Anna Vissin kappale)\n_START_SECTION_\nAlkuper\xc3\xa4inen versio\n_START_PARAGRAPH_\nAnna Vissi esitti Call Men aluksi kreikaksi nimell\xc3\xa4 Eisai (suomennettuna "sin\xc3\xa4 olet") vuoden 2004 kes\xc3\xa4olympialaisten p\xc3\xa4\xc3\xa4t\xc3\xb6sseremoniassa, jossa kappale sai suuren suosion. Useat musiikkialalla ty\xc3\xb6skentelev\xc3\xa4t henkil\xc3\xb6t uskoivat kappaleen kuulostavan hyv\xc3\xa4lt\xc3\xa4 my\xc3\xb6s englanniksi, joten Nikos Karvelas kirjoitti siihen englanninkieliset sanat. Useat englanninkielisen version kuulleet henkil\xc3\xb6t uskoivat Annan tekev\xc3\xa4n l\xc3\xa4pimurtonsa kappaleella. Vissin levy-yhti\xc3\xb6 Sony BMG ei kuitenkaan ollut kiinnostunut kappaleen julkaisemisesta kansainv\xc3\xa4lisesti, vaikka erityisesti Kyproksella kappale nousi hitiksi. My\xc3\xb6hemmin levy-yhti\xc3\xb6 Moda Recordsin johtaja Nicky Kalliongis kuuli kappaleen ja piti siit\xc3\xa4, ja ehdotti Vissille uutta levytyssopimusta Moda Recordsin kanssa. Anna Vissi suostui, mutta vain sill\xc3\xa4 ehdolla, ett\xc3\xa4 saisi julkaista kappaleen Vanilla/Moda Records -nimen alla. Nimi "Vanilla" tulee h\xc3\xa4nen koiransa nimest\xc3\xa4.\n_START_SECTION_\nKasvava suosio\n_START_PARAGRAPH_\nKalliongis ja Vissi l\xc3\xa4hettiv\xc3\xa4t kappaleen radioasemille ja DJ:lle ymp\xc3\xa4ri Yhdysvaltoja. Kappaleesta tuli v\xc3\xa4litt\xc3\xb6m\xc3\xa4sti hitti. Sit\xc3\xa4 alettiin soittaa radioasemilla kaikkialla Yhdysvalloissa ja Vissi esitti Call Men Miamissa White Party-tapahtumassa saaden suosiota. Useat DJ:t, kuten Valentine, Chris Cox, Friscia & Lamboy, Lee Cabrera ja Mike Cruz, tekiv\xc3\xa4t kappaleesta remix-versioita, mutta huhtikuussa 2005 julkaistu alkuper\xc3\xa4inen versio sai suurimman suosion. Kappaletta alettiin myyd\xc3\xa4 AllMusicSourcessa ja iTunesissa, ja kappale p\xc3\xa4\xc3\xa4si parhaimmillaan Yhdysvaltain virallisen tanssilistan Billboard Dance Chartin ykk\xc3\xb6seksi viikon ajaksi. Vissi l\xc3\xa4hti Yhdysvaltain ja Kanadan y\xc3\xb6kerhoihin lyhyelle kiertueelle.\n_START_SECTION_\nSony BMG ja Call Me\n_START_PARAGRAPH_\nCall Men menestytty\xc3\xa4 upeasti Billboard-listalla Sony BMG tarjosi Vissille mahdollisuutta julkaista kappale singlen\xc3\xa4 Kreikassa. Vissi suostui ja single julkaistiin kes\xc3\xa4kuun lopussa 2005. Single sis\xc3\xa4lsi Call Me-kappaleesta kolme versiota - Call Me (Original Version), Call Me (Lee Cabrera Mix) ja Call Me (Chris Cox Mix), sek\xc3\xa4 radioversion uudesta kappaleesta Lie. Sek\xc3\xa4 Lie ett\xc3\xa4 Call Me nousivat listoille Kreikassa ja Kyproksella, ja Call Me nousi ykk\xc3\xb6seksi sek\xc3\xa4 Kreikan IFPI-singlelistalla ett\xc3\xa4 Kyproksen virallisella listalla. Kappaleiden menestytty\xc3\xa4 englanninkielisin\xc3\xa4 hyvin, Vissi alkoi suunnitella uuden englanninkielisen albumin julkaisua. Uusi albumi julkaistaan kes\xc3\xa4ll\xc3\xa4 tai syksyll\xc3\xa4 2006. Kappaleiden menestyksen siivin Kreikan yleisradioyhti\xc3\xb6 ERT my\xc3\xb6s asetti Vissin ehdolle Kreikan Euroviisuedustajaksi Euroviisuissa 2006. Vissi p\xc3\xa4\xc3\xa4si Kreikan edustajaksi mutta sijoittui vasta yhdeks\xc3\xa4nneksi kappaleellaan Everything.'